بیا اے آر داد ءَ وانیں
عصا بجار
گوادر لبزانکی مجلس ءُ ورناه لبزانکی مجلس نامیں دو گل هم بوتگ انت بلے منا آهانی درگت ءَ سرپدی نیست ات منی زمانگ ءَ اے آر داد ءَ یک گلے جوڑ کتگ ات گوں وتی سرکل ءِ سنگتاں کہ نام اتے ندکار لبزانکی مجلس – 
بیا کسہ ءَ بُن ءَ گریں بلکن وانوکاں شرتر چیزے دپ بہ کپیت پہ داد ءِ وانگ ءَ ، کمنٹڈ بوهگ یک شلا گوں یک چیزے ءَ همبستگی مردم ءَ گاری ءَ نیلیت توری ہر تک ءَ بی بیت مردم بس چیزاں گوں همبستگی ءُ ایمانداری ءَ گوں بی بیت – 
چوکہ گپ داد ءِ درگت ءَ بوهگ ءَ انت ءُ دومی من داد ءِ درگت ءَ گپ ءَ یاں کہ من داد چنت موسمانی تہا ءُ چے پیم ءَ دیستگ ، داد گوادر ءَ نشتگ منی سر هم گوادر ءَ کپتگ –
من گوادر ءَ دو رند ءَ شُتگاں اولی رندا کہ من گوادر ءَ شُتاں منی پجاروک بید ء یک مردمے ءَ دگہ کس نیست ات ، آزمانگ ءَ گوادر یک دمکے ات ءُ دومی جنت مارکیٹ ات ، اشرف حسین ءِ برف ءِ کارخانہ بگر ، انان بلال مجسد ءَ چہ گرے داں گلگ ءَ بیا دراجی ءَ دُکان اتاں توک ءَ یک پروشت ءُ پروشیں سڑکے ات دومی دمک سیول اسپتال ءَ بگر داں جنت مارکیٹ ءَ بیا کلیں گوادر همیشی ءِ نام ات ، دیمی زر گوات ءَ گون ات ءُ لوگاں ڈریناں ات ، پدی زر ءَ هما زیارت ءِ گور ءَ بوجیگانی کارجاه ات ، پدی زر ءِ زیبائی بس یک ءُ تہنایں بکشی هوٹل ات کہ وتی سِٹ ءُ دوران ات –
من کہ چہ بس ءَ ایر کپتان وتی هما سنگت ءِ جُست ءُ پُرس ءَ جہل بیگاه ات ، سر ءُ سوجانی پدا اتک بلوچ واڑ ءَ سر بوتاں ، هما سنگت ءَ است ات لیدرانی یک دُکانے من کہ دُکاں درگیتک تہ سنگت هودا نہ ات ، من وتی بیگ همدا ایر کُت ءُ آئی ءِ کاردار ءَ سنگت ءِ جست گپت ، گُشتے من رواں استاد ءَ توار کناں ، کاردار شُت ءُ اتک ، بلے داں مگرب ءَ سنگت نہ یتک ، منا شپ ءَ گپت –
اے منی گوادر ءِ اولی شپ ات کہ من سک بے وار بیتاں ، کس پجا نیاؤرت ، کجا برواں ، منی پجاروک شے سرور ات کہ کراچی ءَ منا گوادر ءِ آیگ ءِ سلا هے جتگ ات ، بلے وهدے من سر بوتاں جندے گار بوت ، پدا منا همیشی ءِ کادار ءَ گُشت ” بهای جان استاد و نہ یتک ماتو نی دکان ءَ بند کناں وری تو چے کنے ؟ ”
من نشت همے بارگیں بچک ءِ دپ چارات ، منا گشی ” تو کجا نشتگ ئے ؟”
من گُشت ” بل نگور ءَ ” ، گشی ” تی تو سیاد همدایاں یار تو ، تو چی ءَ پریشانے وری ”
من گوں هیرانی ءَ جُست کُت ” سیاد ؟ ”
گشی ” هوناں یار لالا کریم پان ولا بی بل نگور ئیگ انت ناں همائی ءِ بیٹک ءَ برو ”
من گُشت ” شر تو منا بر منے و نزاناں پُل ”
گوں پُل ءِ گُشگ ءَ منا هراب چاراتے ءُ جُنڈگے جتے من نزانت چی ے گُشت –
پدا گوں مہروانیں لالا ءَ گوادر سک وش بوت ، شپ ءَ ابدُ اتک آ زمانگ ءَ آ عاشق دشتی ءِ چُنگی ءَ کار ءَ ات ، سُهب ءَ من ءُ ابدُ شُتیں چُنگی ءِ سرا اودا اشاں دگہ پاٹنرے است ات کہ نامی شاجی ات ، شاجی ءَ سیول اسپتال ءِ گورا دکانے است ات ، اشاں منا همودا دُکان ءَ کار ءَ داشت ، پدا دُکان ات من اتاں گراک اتاں جنک بچک رنگارنگی ات ، سُہب ءَ دُکاں شپ ءَ ابدو ءِ گورا چُنگی ءِ سرا ، چُنگی کوسٹ گارڈ ءُ اڈه ءِ میان ءَ ات ، همدا اولی براں من بُرز ءُ بارگیں عجاز زاکر ءُ سُہرگیں مجیب مجاهد ءَ ڈیک وارت ، مجیب آ زمانگ ءَ واجہ سید زهور شاه ءِ روهانی شاگردے ات مدان مدان ءَ گوادر دو گوادر بوان ات
روان انت